ᱠᱷᱮᱞᱟᱨᱟᱢ ᱵᱮᱥᱨᱟ

ᱠᱷᱮᱞᱟᱨᱟᱢ ᱵᱮᱥᱨᱟ ᱫᱚ ᱢᱤᱫ ᱥᱟᱱᱛᱟᱲᱤ ᱚᱱᱚᱞᱤᱭᱟᱹ ᱟᱨ ᱯᱟᱹᱨᱥᱤ ᱫᱩᱞᱟᱹᱲᱤᱭᱟᱹ ᱠᱟᱱᱟᱭ᱾

ᱮᱛᱚᱦᱚᱵ ᱡᱤᱭᱚᱱ
ᱠᱷᱮᱞᱟᱨᱟᱢ ᱵᱮᱥᱨᱟ ᱫᱚ ᱑᱙᱓᱙ ᱥᱮᱨᱢᱟ ᱨᱮᱭᱟᱜ ᱑᱖ ᱮᱯᱨᱤᱞ ᱳᱰᱤᱥᱟ ᱨᱮᱭᱟᱜ ᱢᱚᱭᱩᱨᱵᱷᱚᱸᱡᱽ ᱦᱚᱱᱚᱛ ᱨᱮᱭᱟᱜ ᱦᱟᱞᱫᱟ ᱰᱟᱠ ᱚᱲᱟᱜ ᱨᱮ ᱢᱮᱱᱟᱜ ᱥᱤᱡᱩᱞᱤ ᱟᱛᱳ ᱨᱮᱭᱟᱜ ᱡᱟᱱᱟᱢ ᱞᱮᱱᱟ᱾ ᱟᱯᱟᱛ ᱧᱩᱛᱩᱢ ᱫᱚ ᱥᱩᱯᱟᱹᱭ ᱵᱮᱥᱨᱟ ᱟᱨ ᱟᱭᱳ ᱫᱚ ᱨᱟᱭᱢᱟᱛᱚ ᱵᱮᱥᱨᱟ᱾

ᱚᱞᱚᱜ ᱯᱟᱲᱦᱟᱜ
ᱠᱷᱮᱞᱟᱨᱟᱢ ᱵᱮᱥᱨᱟ ᱟᱜ ᱮᱛᱚᱦᱚᱵ ᱥᱮᱪᱮᱫ ᱯᱩᱨᱟᱹᱣ ᱛᱟᱭᱚᱢ ᱨᱟᱭᱨᱚᱝᱯᱩᱨ ᱨᱮᱭᱟᱜ ᱤᱝᱞᱤᱥ ᱦᱟᱭ ᱥᱠᱩᱞ ᱨᱮᱠᱚ ᱵᱷᱩᱨᱛᱤ ᱞᱮᱫᱮᱭᱟ᱾ ᱱᱚᱸᱰᱮ ᱠᱷᱚᱱ ᱑᱙᱖᱐ ᱥᱮᱨᱢᱟ ᱨᱮ ᱢᱮᱴᱨᱤᱠ ᱮ ᱯᱟᱥ ᱞᱮᱫᱟ᱾ ᱚᱱᱟ ᱛᱟᱭᱚᱢ ᱞᱟᱯᱷᱟᱝ ᱥᱮᱪᱮᱫ ᱞᱟᱹᱜᱤᱫ ᱵᱟᱹᱨᱤᱯᱟᱫᱟ ᱨᱮᱭᱟᱜ ᱮᱢ.ᱯᱤ.ᱳ ᱠᱚᱞᱮᱡᱽ ᱨᱮᱠᱚ ᱵᱷᱩᱨᱛᱤ ᱞᱮᱫᱮᱭᱟ᱾ ᱱᱚᱣᱟ ᱠᱚᱞᱮᱡᱽ ᱠᱷᱚᱱ ᱑᱙᱖᱖ ᱥᱮᱨᱢᱟ ᱨᱮ ᱢᱟᱹᱱ ᱥᱟᱞᱟᱜ ᱵᱤ.ᱮ ᱯᱟᱥ ᱞᱮᱫᱟᱭ᱾ ᱚᱱᱟ ᱛᱟᱭᱚᱢ ᱠᱟᱹᱢᱤ ᱵᱟᱝ ᱯᱟᱸᱡᱟ ᱠᱟᱛᱮ ᱩᱱᱤ ᱫᱚ ᱠᱚᱴᱚᱠ ᱢᱚᱫᱷᱭᱥᱩᱫᱚᱱ ᱠᱚ (ᱟᱹᱨᱤ) ᱠᱚᱞᱮᱡᱽ ᱨᱮᱭᱟᱜ ᱵᱷᱩᱨᱛᱤ ᱞᱮᱱᱟ᱾ ᱚᱸᱰᱮ ᱠᱷᱚᱱ ᱑᱙᱗᱑ ᱥᱮᱨᱢᱟ ᱨᱮ ᱢᱟᱹᱱ ᱥᱟᱞᱟᱜ ᱟᱹᱱᱼᱟᱹᱨᱤ ᱨᱮᱭᱟᱜ ᱰᱤᱜᱽᱨᱤ ᱦᱚᱸᱭ ᱯᱩᱨᱟᱹᱣ ᱞᱮᱫᱟ᱾

ᱠᱟᱹᱢᱤ 
ᱟᱹᱱᱼᱟᱹᱨᱤ ᱯᱟᱲᱦᱟᱣ ᱯᱩᱨᱟᱹᱣ ᱠᱟᱛᱮ ᱩᱱᱤ ᱫᱚ ᱨᱟᱭᱨᱚᱝᱯᱩᱨ ᱛᱮᱭ ᱨᱩᱣᱟᱹᱲ ᱦᱮᱡ ᱞᱮᱱᱟ ᱟᱨ ᱨᱟᱭᱨᱚᱝᱯᱩᱨ ᱥᱟᱵᱽ ᱡᱟᱡᱽ ᱠᱳᱨᱴ ᱨᱮ ᱩᱠᱤᱞ ᱞᱮᱠᱟᱛᱮ ᱟᱡᱟᱜ ᱠᱟᱹᱢᱤᱭ ᱮᱦᱚᱵ ᱞᱮᱫᱟ᱾ ᱚᱸᱰᱮ ᱠᱷᱚᱱ ᱜᱮ ᱩᱱᱤ ᱫᱚ ᱠᱟᱹᱢᱤ ᱠᱷᱚᱱᱮ ᱡᱤᱨᱟᱹᱣ ᱞᱮᱱᱟ᱾

ᱥᱟᱶᱦᱮᱫ ᱪᱟᱨᱪᱟ
ᱩᱠᱤᱞ ᱞᱮᱠᱟᱛᱮ ᱠᱟᱹᱢᱤ ᱠᱟᱱ ᱠᱷᱮᱞᱟᱨᱟᱢ ᱵᱮᱥᱨᱟ ᱫᱚ ᱥᱟᱶᱦᱮᱫ ᱪᱟᱨᱪᱟ ᱨᱮ ᱦᱚᱸᱭ ᱟᱬᱜᱳ ᱞᱮᱱᱟ᱾ ᱟᱡᱟᱜ ᱚᱞ ᱢᱤᱫ ᱯᱩᱛᱷᱤ ᱨᱮᱭᱟᱜ ᱠᱟᱛᱷᱟ ᱵᱟᱲᱟᱭ ᱧᱟᱢ ᱟᱠᱟᱱᱟ᱾ ᱯᱩᱛᱷᱤ ᱨᱮᱭᱟᱜ ᱧᱩᱛᱩᱢ "ᱥᱟᱶᱟᱨ ᱥᱟᱶᱦᱮᱫ"᱾ ᱩᱱᱤ ᱫᱚ ᱑᱙᱗᱖ ᱠᱷᱚᱱ ᱑᱙᱘᱕ ᱥᱮᱨᱢᱟ ᱢᱩᱫᱽ ᱨᱮ ᱢᱤᱫ ᱥᱟᱶᱦᱮᱫ ᱯᱟᱛᱷᱟᱢ ᱦᱚᱸᱭ ᱥᱟᱯᱲᱟᱣ ᱞᱮᱫᱟ᱾ ᱯᱟᱛᱷᱟᱢ ᱨᱮᱭᱟᱜ ᱧᱩᱛᱩᱢ ᱫᱚ ᱥᱟᱜᱮᱱ ᱥᱟᱠᱟᱢ᱾ ᱱᱚᱣᱟ ᱯᱟᱛᱷᱟᱢ ᱪᱷᱟᱰᱟ ᱠᱟᱛᱮ ᱦᱚᱸ ᱮᱴᱟᱜ ᱟᱹᱰᱤᱜᱟᱱ ᱯᱟᱛᱷᱟᱢ ᱠᱚᱨᱮ ᱟᱡᱟᱜ ᱚᱞ ᱠᱚ ᱪᱷᱟᱯᱟ ᱟᱠᱟᱱ ᱛᱟᱭᱟ᱾

ᱚᱞ ᱪᱤᱠᱤ ᱯᱟᱥᱱᱟᱣ ᱠᱟᱹᱢᱤ
ᱜᱮᱼᱛᱩᱨᱩᱭ ᱜᱮᱞ ᱥᱮᱨᱢᱟ ᱨᱮ ᱢᱚᱭᱩᱨᱵᱷᱚᱸᱡᱽ ᱦᱚᱱᱚᱛ ᱨᱮ ᱚᱞ ᱪᱤᱠᱤ ᱟᱸᱫᱚᱲ ᱨᱮᱭᱟᱜ ᱜᱩᱨᱞᱟᱹᱣ ᱮᱦᱚᱵ ᱞᱮᱱᱟ᱾ ᱚᱱᱟ ᱛᱮ ᱠᱷᱮᱞᱟᱨᱟᱢ ᱵᱮᱥᱨᱟ ᱦᱚᱸ ᱱᱚᱣᱟ ᱜᱩᱨᱞᱟᱹᱣ ᱨᱮᱭ ᱥᱮᱞᱮᱫ ᱞᱮᱱᱟ᱾ ᱢᱤᱫ ᱯᱟᱹᱨᱥᱤ ᱢᱤᱫ ᱪᱤᱠᱤ ᱨᱮᱭᱟᱜ ᱠᱟᱛᱷᱟ ᱢᱤᱫ ᱞᱮᱛᱟᱲ ᱮ ᱞᱟᱹᱭ ᱤᱫᱤ ᱟᱠᱟᱫᱟ᱾

ᱵᱟᱨᱦᱮ ᱡᱚᱱᱚᱲ

ᱛᱷᱚᱠ: ᱥᱟᱱᱛᱟᱲ
ᱛᱷᱚᱠ: ᱥᱟᱱᱛᱟᱲ ᱚᱱᱚᱞᱤᱭᱟᱹ
ᱛᱷᱚᱠ: ᱥᱟᱼᱥᱟᱯᱲᱟᱣᱤᱡ
ᱛᱷᱚᱠ: ᱳᱰᱤᱥᱟ ᱨᱮᱱ ᱥᱟᱱᱛᱟᱲ
ᱛᱷᱚᱠ: ᱥᱟᱱᱛᱟᱲᱤ ᱚᱱᱚᱞᱤᱭᱟᱹ
ᱛᱷᱚᱠ:᱑᱙᱓᱙ ᱨᱮ ᱡᱟᱱᱟᱢ ᱟᱠᱟᱱ ᱥᱟᱱᱛᱟᱲᱤ ᱚᱱᱚᱞᱤᱭᱟᱹ
ᱛᱷᱚᱠ: ᱳᱰᱤᱥᱟ ᱨᱮᱱ ᱦᱚᱲ
ᱛᱷᱚᱠ: ᱳᱰᱤᱥᱟ ᱨᱮᱱ ᱥᱟᱱᱛᱟᱲᱤ ᱚᱱᱚᱞᱤᱭᱟᱹ
ᱛᱷᱚᱠ: ᱢᱚᱭᱩᱨᱵᱷᱚᱸᱡᱽ ᱦᱚᱱᱚᱛ ᱨᱮᱱ ᱥᱟᱱᱛᱟᱲᱤ ᱚᱱᱚᱞᱤᱭᱟᱹ

ᱥᱟᱹᱠᱷᱭᱟᱹᱛ